El Pirata Rock Festival supera els 31.000 assistents
26 juliol 2018

## El Pirata Rock Festival supera els 31.000 assistents26 juliol 2018Última actualització: 14 juliol 2025

![](../gestion/img/_AO_7102-copia.jpg)  
  

L'alcaldessa de Gandia, Diana Morant, acompanyada per Duke Abengózar i Javi Medina, responsables de l'organització del Pirata Rock Festival han comparegut en roda de premsa per fer balanç de la segona edició de la iniciativa musical que es va celebrar a la nostra ciutat el passat cap de setmana. Un festival que ha tornat a superar les expectatives dels organitzadors en congregar des de dijous a diumenge a més de 31.000 persones.  
  
"_Hui podem dir que Pirata Rock ha vingut per quedar-se_" ha afirmat **Diana Morant**. "_Hem tingut un ple absolut en un cap de setmana musical a la nostra ciutat on, tot s'ha de dir, s'ha viscut un ambient fantàstic i on no hi ha hagut cap incident destacable, fet important tenint en compte que ha estat un cap de setmana carregat de propostes musicals massives que no han suposat grans problemes a la ciutat_".  
  
Un total de 31.000 pirates han vibrat durant els tres dies de música de grups com Raíz, La Pegatina, O'Funk'illo, Muchachito o El niño de la Hipoteca, entre d'altres. Una xifra de rècord que va suposar un bon atractiu per a visitants de diferents punts de la península Ibèrica i de les illes. Així, segons les dades de l'organització, al voltant de 1.300 assistents van arribar de Madrid, 1.100 de Castella la Manxa, 580 de Múrcia, 470 d'Euskadi i 300 persones de les Illes Canàries.  
  
Milers persones van arribar a la nostra ciutat des de diversos punts de l'Estat atrets per aquesta oferta musical que s'ha consolidat i que pot convertir-se en una cita fixa en els calendaris festivalers del país. Sens dubte, una magnífica oportunitat de negoci per a la ciutat, amb un impacte econòmic que aquest any també ha superat les previsions de l'organització en ascendir a 1,5 milions d'euros.  
  
"_Després de la primera edició els organitzadors ens van comunicar que necessitaven créixer i vam haver de buscar un nou lloc per a la zona d'acampada que ha arribat a acollir 4.300 "pirates". Ha estat un encert segons els mateixos assistents la zona, ja que ha permés que els presents al festival hagen visitat la ciutat i el fet que l'organització facilités autobusos perquè es pogués anar a la platja, va ajudar també a la dinamització d'aquesta. A més, comptar amb dos escenaris va permetre que un major nombre d'artistes actuen a la nostra ciutat, amb el que ha estat superior el nombre d'assistents que s'han acostat a Gandia_" va declarar Diana Morant qui afegia que "_Per tot això, vull aprofitar aquest fòrum per a felicitar els organitzadors del Festival, que hui ens acompanyen. Felicitar-los per l'èxit, però també pel bon fer. Un any més, parlar de Pirata Rock és parlar de rigor i legalitat. La coordinació entre l'organització i l'Ajuntament és total, el que ha permés que, per segon any, puguem haver acollit un festival de grans dimensions dins el marc legal, amb tots els permisos i totes les autoritzacions necessàries"_.  
  
"S'ha millorat en tots els aspectes i com a ajuntament volem fer valdre la serietat dels organitzadors. Per a una ciutat com Gandia és important treballar amb totes les garanties. Esperem acollir moltes més edicions del Pirata Rock Festival i com a govern prendrem les decisions necessàries perquè siga possible", va finalitzar l'alcaldessa.  
  
Per la seua banda, **Duke Abengozar** va expressar el seu agraïment al consistori pel suport prestat i a tots els departaments que han intervingut perquè la segona edició fos possible. "_Ha estat una experiència increïble que ha superat totes les expectatives que teníem. Esperàvem superar l'assistència en unes 500 persones i finalment han estat gairebé 3.000. La zona d'acampada ha estat increïble i ens han considerat com una de les millors zones d'acampada dels festivals d'Espanya_". "_Hem tingut més artistes, abonaments, dos escenaris i més espai. Ja tenim ganes de començar a preparar la pròxima edició i seguir creixent_".

[Twittear](https://twitter.com/share)